**OTROCI IZ VRTCA NA OBISKU PRI ŽUPANU**

Otroci iz Centralne enote Vrtca Kurirček Logatec so se v ponedeljek, 24. maja mudili na Upravnem centru Logatec. Sprejela jih je prijazna ga. Romana Hribar in jih popeljala na obisk k županu Bertu Menardu. Otroci so ga presenetili z zelo resnimi vprašanji. Zapeli so mu Kekčevo pesem, župan pa jim je povedal, da se jeseni znova srečajo, ko bodo prvič prestopili šolski prag.

 Župan je prejel tudi skromno darilce od otrok- fotografijo skupine, ki s pohoda na hrib zre na Logatec.

Po slovesu od župana so otroci imeli možnost videti prostore Rdečega križa in spoznati tudi manj svetle plati življenja. Potem so se preselili v občinsko sejno sobo. Preizkusili so poslanske sedeže in prisluhnili zanimivi razlagi ge. Hribar o delovanju upravne enote. Izvedeli so, kje dobimo osebno izkaznico, potni list, registrske tablice in še mnogo drugih informacij.

Ob zaključku obiska so otroci prejeli še darilno vrečko občine Logatec, v kateri so našli pobarvanko, zemljevid, pa tudi nekaj sladkega.

Zahvalili so se za prijetno in poučno preživeto dopoldne in se vrnili v vrtec bogatejši za spoznanja o delovanju Občinske uprave in Upravnega centra.

Vzgojiteljica

Marija Rupnik